Novotný, Viliam, poslanec NR SR (2011-02-11):
Vážený pán predseda Národnej rady, vážený pán minister, dámy a páni, dovoľte mi, aby som vystúpil k tejto problematike a prerokovanému vládnemu návrhu zákona v skrátenom legislatívnom konaní, lebo si myslím, že téma, o ktorej rokujeme, sa len tak trochu spomenie vo vystúpeniach jednotlivých rečníkov, ale možno si zaslúži trošku širšie pochopenie a vysvetlenie, lebo to považujem za pomerne dôležitý moment, o ktorom dnes rokujeme v Národnej rade. Od začiatku tohto roka začala vo verejnosti silne rezonovať téma crazy shopov, teda obchodov na predaj suvenírov, darčekov a upomienkových predmetov s obsahom drogám podobných látok. Z Poľska sa k nám začala presúvať sieť obchodov, ktoré využívajú dieru v zákonoch a ponúkajú dosiaľ nezakázané drogy. Bylinky a prášky, ktoré obchodníci vydávajú za suveníry, pritom obsahujú látky s účinkami podobnými marihuane, kokaínu alebo tanečnej droge – extáza. Jedna z týchto látok mefedrón bola v Európe zistená najmenej pri 39 úmrtiach. Látky s názvami ako Kokolíno alebo Tvrdý Míša sa už dlhšie dajú kúpiť na Orave. V posledných týždňoch však pribudli obchody v Bratislave, Banskej Bystrici či v Trenčíne. Hoci tieto siete obchodov začala preverovať polícia, úrady verejného zdravotníctva, aj obchodná inšpekcia a zistili viacero pochybení, na trik predávať dosiaľ nezakázané drogy ako suveníry sú zatiaľ všetci krátki. Žiadny z týchto produktov, ktoré majú niektoré vtipné názvy, neobsahuje omamné a psychotropné látky zakázané v Slovenskej republike. A to je vlastne problém, pre ktorý vláda predložila v skrátenom legislatívnom konaní tento vládny návrh zákona. Najnovším hitom na trhu s omamnými a psychotropnými látkami v súčasnosti sú tzv. syntetické drogy, už spomínaný a myslím, že aj mediálne veľmi známy mefedrón, ktorý sa dnes dá legálne kúpiť v mnohých európskych krajinách. Odborníci nás upozorňujú, že nástup týchto nových drog v podstate nie je možné zastaviť. Len čo totižto príde zákaz nejakej látky, malým pozmenením chemickej štruktúry tu o pán mesiacov máme legálne novú a potencionálne smrtiacu drogu, pričom na jej výrobu nie sú potrebné špeciálne prekurzory, ktorých výroba a distribúcia sa kontroluje, ale bežné dostupné látky. Sme v situácii – a to by som rád zdôraznil –, keď sa zdá, že prohibičná protidrogová politika utrpela definitívny knokaut. Nejde iba o crazy shopy. Tie sú len vrcholom ľadovca a ich zákaz nezmení základný problém. Celý distribučný reťazec týchto drog je legálny. Dnes si mladí ľudia môžu od dílerov alebo aj cez internet kúpiť úplne legálne drogy. Výsledkom nášho roky vedeného protidrogového boja je, že dílera dnes v prípade chytenia môžu stíhať maximálne za porušenie živnostenského zákona. Ak štát zaradí danú látku na index, teda do prílohy zákona o omamných a psychotropných látkach, čo dnes urobíme, verím, že urobíme, o pár mesiacov tu máme novú látku a biznis pokračuje ďalej. Samozrejme, v takejto situácii je potrebné konať. Ja sa chcem z tohto miesta poďakovať mojim kolegom zo strany MOST – HÍD, ktorí pripravovali riešenie a trošku možno aj predbiehali riešenie, s ktorým prišiel minister zdravotníctva, nebolo to štandardné riešenie, pán kolega Bastrnák o ňom hovoril, ale bol to pokus o systémové riešenie. Teda aby zoznam omamných a psychotropných látok nebol prílohou zákona o omamných a psychotropných látok, ale aby ho mohla vláda vydať nariadením vlády, čím by sa omnoho promptnejšie dalo reagovať ako šesť mesiacov dlhotrvajúcim legislatívnym procesom. Iné riešenie je vydať túto prílohu a vydávať ju formou vyhlášky ministerstva zdravotníctva. Tu sme však narazili na problém, o ktorom sme diskutovali aj na výbore pre zdravotníctvo, že čl. 49 Ústavy Slovenskej republiky hovorí, že možno len zákonom určiť, aké konanie je trestným činom. § 171 a § 172 zákona č. 300/2005 Z. z., tzv. Trestného zákona, vo svojej skutkovej podstate obsahuje pojem omamné a psychotropné látky. Ak by ministerstvo zdravotníctva mohlo vydávať zoznam omamných, psychotropných látok vo forme podzákonnej formy, nepriamo by zasiahlo do samotnej kvalifikácie trestného činu a to je vlastne problém, na ktorý sme narazili. Na druhej strane musíme vnímať aj výzvy, ktoré prichádzajú zo strany samosprávy, aby sme konali. Poslancov Národnej rady vyzval ku konaniu aj predseda Bratislavského samosprávneho kraja pán Frešo, ktorý doslova vyzýval k tomu, aby sme v zrýchlenom konaní schválili poslaneckú novelu, ktorá by začala platiť skôr ako o šesť mesiacov v riadnom legislatívnom procese. Podobne situáciu riešia v Českej republike a Poľsku, čiže nerobíme nič mimoriadne. Chcem sa teda poďakovať ministrovi zdravotníctva, že dnes predložil v skrátenom legislatívnom konaní túto novelu, ktorá rozširuje zoznam zakázaných látok, napríklad o spomínaný mefedrón a iné syntetické kanabinoidy, ktoré sa vo výrobkoch crazy shopov našli. Vzhľadom na to, že ak by sme to chceli urobiť riadnym legislatívnym procesom, zákon by bol schválený najskôr v júni a mohol by platiť, alebo v máji, a mohol by platiť od júna, si myslím, že je skrátené legislatívne konanie odôvodnené vzhľadom k závažnej spoločenskej problematike a možnému ohrozeniu zdravia a životov ľudí. Chcem však na záver znovu zopakovať, že aj keď teraz narýchlo a na chvíľu zachránime situáciu, môžeme o niekoľko týždňov alebo mesiacov stáť pred rovnakou výzvou. Odborníci nás upozorňujú na to, že zakázané látky dnes dokážu obchodníci veľmi rýchlo nahradiť novou generáciou. Ich zakazovanie potom opäť môže trvať dlhé mesiace, kým zbehne legislatívny proces, alebo znovu môžme v skrátenom legislatívnom konaní pridať do prílohy zákona o omamných a psychotropných látkach ďalšie molekuly. Práve preto, aby sme nemuseli na každej schôdzi Národnej rady – trošku to ťahám za vlasy – schvaľovať v skrátenom legislatívnom konaní do prílohy dve-tri látky, by bolo veľmi dôležité pripraviť systémové riešenie. Výbor pre zdravotníctvo požiadal pána ministra, aby sa tým zaoberal, aby nám do konca marca podal informáciu, aké možné systémové riešenia sú v danej situácii použiteľné a dali by sa legislatívne realizovať. Na záver chcem povedať, že v boji s drogovými dílermi a výrobcami drog stojíme s našimi nástrojmi vždy o jeden krok pozadu. Je dôležité, aby to nebolo o tri kroky, ale ešte dôležitejšie je hľadať ďalšie efektívne nástroje, predovšetkým v prevencii. Ale to je už skôr celospoločenská, ako len zdravotnícka otázka. Ďakujem pekne.